Kontaklose kaarttransaksies kraai koningArgieffoto bloot ter illustrasie. (Foto: Unsplash) Die gebruik van kontaklose betalingsmetodes het sedert die Covid-19-pandemie aansienlik toegeneem met meer as die helfte van FNB se kliënte wat in dié stadium nét van kontaklose betalings gebruik maak. Dié bank sê ál minder van sy kliënte verkies om hul kaart en pinkode by ŉ kaartmasjien in te druk om ŉ betaling te maak. “Verbruikers toon ŉ sterk voorkeur vir kontaklose betalings met hul kontakloos geaktiveerde kaarte of slimtoestelle. Een van die belangrikste redes hiervoor is dat kontaklose betalings geriefliker en vinniger is as om jou kaart te vee of in die masjien te druk,” sê Ashley Saffy, hoof van besteding en kliëntewaardebestuur by FNB se kaartafdeling. Kontaklose betalings gebeur aansienlik vinniger as tradisionale betaalmetodes en word binne sekondes verwerk. Dit beteken dat verbruikers in korter toue by betaalpunte hoef te staan. Argieffoto bloot ter illustrasie. (Foto: FNB) Kontaklose betaling bied boonop ŉ hoër vlak van sekerheid, aangesien dit van nabyveldkommunikasie-tegnologie gebruik maak en die kaarthouer minder kwesbaar maak vir bedrog vergeleke met tradisionele kontakgedrewe betaalmetodes. Jason Viljoen, FNB se hoof van kaartdigitalisering, sê die bank se kliënte maak gebruik van hul virtuele kaarte – wat aan hul digitale kaartbeursies op hul selfone gekoppel is – vir aanlyn inkopies én winkelaankope. “Kontaklose betaalopsies hou benewens veiligheid en gerief ook bykomende voordele vir gebruikers in. Dit sluit in vinniger transaksies aangesien daar nie van klante vereis word om ŉ PIN vir sekere transaksies in te voer nie.” FNB het daarom besluit om die keuse van sy geaktiveerde digitale kaartbeursies uit te brei. Diegene wat by FNB banksake doen, kan nou selfs met behulp van hul Garmin- of Fitbit-horlosie betaal.